Il-mozzjoni tal-Oppożizzjoni biex jiġi rrevokat l-avviż legali dwar il-programm ta’ investituri individwali ma ġietx approvata b’39   vot kontra u 30 vot favur. Fi tmien id-dibattitu dwar il-mozzjoni mressqa mid-deputat Jason Azzopardi, il-Kap tal-Oppożizzjoni Simon Busuttil iddikjara li kien se jitlob liċ-Chairman tal-Kumitat ta’ moniteraġġ li tiegħu kien membru, biex minnufih isejjaħ laqgħat regolari biex l-Oppożizzjoni tkun taf kif l-iskema taċ-ċittadinanza qed titħaddem. Dr Busuttil żied li se jinsisti f’dan il-kumitat biex l-ismijiet ta’ min jieħu iċ-ċittadinanza flimkien mal-pajjiż tal-oriġini jiġu ppubblikati kif ukoll li ċ-ċittadinanza ma tingħatax qabel ma tingħata prova ċara li l-persuna tkun għexet għal 12-il xahar f’Malta. Il-Kap tal-Oppożizzjoni sostna li jekk dan ma jsirx iċ-ċittadinanza ma tiġix rikonoxxuta.  Huwa saħaq li l-kuntratt li sar mal-kumpanija Henley and Partners kien wieħed dubjuż u għalhekk l-Oppożizzjoni kienet se tinsisti mal-Kumitat għal Kontijiet Pubbliċi biex il-kuntratt jiġi ppubblikat u eżaminat mill-istess kumitat. Sodisfaċenti l-applikazzjoni li daħlu s’issa Aktar qabel il-Ministru tal-Intern Manwel Mallia ħabbar li l-għadd ta’ applikazzjonijiet li daħlu s’issa kien sodisfaċenti ħafna u semma li l-programm kien se jitħaddem bl-akbar professjonaliżmu fejn  ir-regolatur li nħatar mill-Gvern kien il-Kap tas-Servizz Ċivili taħt il-Gvern Nazzjonalista. Huwa semma li kien hemm għadd kbir ta’ professjonisti fil-qasam finanzjaru u professjonisti oħra anki politikament kontra dik tal-Gvern li diġà ressqu applikazzjonijiet lill-aġenzija Maltija li kien se jkollha kontroll fuq il-flus imħallsa u fuq il-proċess. Huwa qal li r-rapport tal-kumitat dwar l-affarijiet interni tal-Parlament Ingliż irrakkomanda li l-ġranet ta’ residenza biex barranin fl-Ingilterra jiksbu ċittadinanza Ingliza malajr kellhom jonqsu għal 90 jum fis-sena. L-istess rapport semma li d-dħul kellu jmur għal kawżi simili għal dak kif propost fil-programm ta’ Malta. Huwa qal dan bi tweġiba għal dak li kien stqarr qabel id-deputat Jason Azzopardi li kkwota mill-istess rapport fejn intqal li l-Ingilterra ma kellhiex tieħu r-rotta adottata minn Malta.